Informácia o vydaných aproximačných nariadeniach vlády Slovenskej republiky

v II. polroku 2008 a o zámere prijímania aproximačných nariadení vlády Slovenskej republiky v I. polroku 2009

Informácia o vydaných aproximačných nariadeniach vlády Slovenskej republiky v II. polroku 2008 a o zámere prijímania aproximačných nariadení vlády Slovenskej republiky v I. polroku 2009 sa predkladá na základe § 4 zákona č. 19/2002  Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov.

Zákon č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov, ukladá vláde Slovenskej republiky informovať polročne Národnú radu Slovenskej republiky o vydaných aproximačných nariadeniach za uplynulý polrok a o ďalšom zámere ich prijímania v nasledujúcom období. Tento zákon okrem iného v § 2 ods. 1 vymedzuje oblasti, v ktorých je vláda Slovenskej republiky splnomocnená takéto nariadenia vydávať. Novela zákona č. 19/2002 Z. z., vykonaná zákonom č.  207/2002  Z. z. s účinnosťou od 23.  apríla 2002, oprávňuje vládu vydávať aproximačné nariadenia okrem pôvodne vymedzených oblastí v § 2 ods. 1 písm. a) až j) aj v oblasti pôdohospodárstva. Ďalšou novelou zákona č. 19/2002 Z. z., vykonanou zákonom č. 607/2004 Z. z. s účinnosťou od 1. decembra 2004 bol v § 2 ods. 1 novým písmenom l) rozšírený okruh oblastí aj o oblasť životného prostredia a zákonom č. 573/2005 Z. z. s účinnosťou od 1. januára 2006 bol v § 2 ods. 1 novým písmenom m) rozšírený okruh oblastí aj o oblasť voľného pohybu pracovníkov.

 Príloha č. 1 informácie obsahuje zoznam vydaných aproximačných nariadení vlády Slovenskej republiky v II. polroku 2008. Celkovo ide o ***34*** aproximačných nariadení vlády Slovenskej republiky.

Príloha č. 2 informácie obsahuje názvy návrhov aproximačných nariadení vlády Slovenskej republiky, ktoré vláda predpokladá prijať v I. polroku 2009. Zoznam obsahuje celkovo názvy ***31*** návrhov aproximačných nariadení vlády Slovenskej republiky, o ktorých informovali kompetentné ÚOŠS.